text: Ishockey: Esbjergs slutspurt sender Odense tæt på exit 
  03 marts 2015 kl. 20.25
  Odense førte den tredje kvartfinale, men måtte alligevel se Esbjerg øge til 3-0 i kvartfinaleserien.
  Odense toppede længe grundspillet i Metal Ligaen i ishockey og lignede en stærk medaljekandidat, men den fynske klub syntes at have toppet for tidligt i sæsonen.
  Således får klubben mere end svært ved at kvalificere sig til semifinalen. Tirsdag aften led medaljedrømmen et nyt knæk med nederlaget på 1-3 til Esbjerg, som nu fører kvartfinaleserien med 3-0.
  På hjemmebane lignede det ellers en fynsk reducering til samlet 1-2, men det ødelagde Esbjerg på en fremragende slutspurt.
  Odense fik en drømmestart med Rasmus Schultz' 1-0-scoring efter 18 sekunder, og det lignede længe et sejrsmål.
  Men godt fem minutter før udløb på tredje periode udlignede Andreas Pedersen til 1-1, og så gik Odense helt ned.
  Scott Howes og Aaron Lee sørgede for yderligere to mål, så Esbjerg kunne rejse hjem med en sejr på 3-1.
  Serien spilles bedst ud af syv kampe, hvilket tvinger Odense til at vinde de sidste fire kampe, hvis en plads i semifinalen skal realiseres.
  I Vojens kom hjemmeholdet Sønderjyske på semifinalekurs med 5-2 over Rødovre. Stillingen var 2-2 indtil 11 minutter før tid. Dermed fører den forsvarende mester serien med 2-1.
  